Droonivideo: madal veetase soosib Sindi paisu lammutamist - Uudised - Pärnu Postimees
Droonivideo: madal veetase soosib Sindi paisu lammutamist
18. detsember 2018, 14:33
“Nüüdseks on Sauga-poolne osa paisust täielikult lammutatud, ehitatud valmis teed ja platsid. Käivad veehaarderajatiste ehitustööd,” selgitas keskkonnaagentuuri projektijuht Külli Tammur.
Detsembri alguses alustati paisu Sindi-poolse osa lammutamisega ja seda ümbritsev tööala on piiratud veekindlate tõkketammidega. “Samal, tammidest ümbritsetud alal algavad aasta alguses juba kärestiku ehitustööd ja kevadel alustatakse Sindi väliujula rekonstrueerimisega,” rääkis Tammur.
Madala veetaseme tõttu jões on Sindi paisu lammutamine läinud oodatust kiiremini.
“Ehitustööd on kulgenud üle ootuste hästi, madal veetase ja väikesed vooluhulgad jões on ehitajaid soosinud,” kinnitas projektijuht. “Kui nii mõnigi on arvanud, et jõgi on paisulammutuse tõttu kokku kuivanud, on selle taga ikkagi vähene veehulk.”
1970. aastatel rajatud ja kalade rännet takistava 4,3 meetri kõrguse betoonist Sindi paisu lammutustöödega alustati tänavu septembris.
Keskkonnaagentuuri tellimusel lammutab Sindi paisu ja seejärel rajab sinna kärestiku konsortsium GRK Infra AS ja Graniittirakennus Kallio Oy. Tööd kestavad kolm aastat ja lõpevad 2021. aasta juuli teises pooles.
Sindi paisu lammutamine läheb maksma kümme miljonit eurot. Projekti kaasrahastatakse Euroopa Liidu ühtekuuluvusfondist.